J E G Y Z Ő K Ö N Y V

Készült: Ibrány Város Képviselő Testületének 2020. február 17-én 14,00 órakor megtartott testületi üléséről

Az ülés helye: Polgármesteri Hivatal földszinti tárgyalóterme

Jelen vannak:, Dr. Szegedi Tibor Zsolt, Haluska András, Kulcsár Béla, Szabó P. Judit, Márkus Ferenc, Tábori Tibor, Tóth Balázsné, Kovács Ferenc, képviselő-testületi tagok, Trencsényi Imre polgármester

Trencsényi Imre polgármester úr tisztelettel köszönti a képviselő-testület tagjait.

Megállapítja, hogy a képviselő-testületi ülés határozatképes, mert a megválasztott 8 fő képviselőből 8 fő jelen van, így a megjelentek száma – polgármesterrel együtt – 9 fő.

Javaslom, hogy a Képviselő-testület a meghívóban kiküldött pontokban döntsön, illetve foglaljon állást.

Megkérdezi, hogy a Képviselő-testületnek van-e más napirendi pont megtárgyalására javaslata?

Más napirendi pont megtárgyalására nem érkezett javaslat.

Ezen túlmenően, javaslatot tesz két jegyzőkönyv-hitelesítőre Szabó P. Judit és Márkus Ferenc képviselő-testületi tagok személyében.

A Képviselő-testület a napirendről szóló, valamint a jegyzőkönyv hitelesítőkre tett javaslatot 9 igen szavazattal elfogadta.

**1.Napirendi pont**

**Beszámoló a lejárt határidejű határozatok végrehajtásáról, a két képviselő-testületi ülés között végzett munkáról**

**Előadó: Trencsényi Imre polgármester**

Trencsényi Imre polgármester: Kérem a Képviselő-testület tagjait, hogy az előterjesztéssel kapcsolatban mondják el véleményüket, tegyék fel kérdésiket.

* Kérdés, hozzászólás nem érkezett.-

Trencsényi Imre polgármester: Kérem a Képviselő-testület tagjait, hogy az előterjesztést a határozat-tervezet szerint fogadjuk el.

A Képviselő-testület a javaslatot 9 igen szavazattal elfogadta, és a következő határozatot hozta:

**C5**

**IBRÁNY VÁROS KÉPVISELŐ TESTÜLETÉNEK**

**18/2020.(II.17.)KT. sz.**

**H a t á r o z a t a**

**beszámoló a lejárt határidejű határozatok végrehajtásáról, a két képviselő-testületi ülés között végzett munkáról – című napirendi ponthoz**

A K É P V I S E L Ő – T E S T Ü L E T

201/2019.(XI.25.)KT.sz. határozatával, 221/2019.(XI.25.)KT.sz. határozatával, 230/2019.(XII.20.)KT.sz. határozatával, 233/2019.(XII.20.)KT.sz. határozatával, 235/2019.(XII.20.)KT.sz. határozatával 237/2019.(XII.20.)KT.sz .határozatával, 242/2019.(XII.20.)KT.sz. határozatával, a határozat végrehajtásáról, a két képviselő-testületi ülés között végzett munkáról szóló beszámolót elfogadja.

**2.)Napirendi pont**

**Tájékoztató a Nyírségi Református Egyházmegye részére fenntartásra átadott Idősek Otthona 2019. évi tevékenységéről, a város időskorú lakosságának ellátásában való közreműködésről, különös tekintettel a feladat-ellátási megállapodás keretében végzett szociális feladatokra**

**Előadó: Nyírségi Református Egyházmegye képviselője**

Trencsényi Imre polgármester: Megkérdezem Dr. Felföldi Zoltán, a Nyírségi Református Egyházmegye fenntartásában lévő Idősek Otthonának vezetőjét, hogy kívánja-e a beszámolót szóban kiegészíteni?

Dr. Felföldi Zoltán Idősek Otthona vezetője: Nem kívánok szóbeli kiegészítést tenni.

Trencsényi Imre polgármester: Kérem a Képviselő-testület tagjait, hogy mondják el véleményüket, tegyék fel kérdéseiket.

Tóth Balázsné képviselő-testületi tag: Szeretnék gratulálni a beszámolóhoz, és a munkátokhoz, amit az intézményben végeztek.

Szoboszlai Ildikó Gyermekjóléti és Családsegítő Szolgálat vezetője: Én is szeretnék gratulálni a munkátokhoz, és köszönöm az együttműködésetek.

Dr. Szegedi Tibor Zsolt alpolgármester: Gratulálok az intézmény működéséhez. Sajnos napi szinten egészségügyi munkát végeznek az ott dolgozók, sok ellátottnak már ápolási osztályon lenne a helye, nem idősek otthonában, olyan állapotban vannak. Sok sikert kívánok a további munkájukhoz.

Trencsényi Imre polgármester: Javaslom a Képviselő-testületnek, hogy az ibrányi Idősek Otthonának 2019. évi tevékenységéről szóló beszámolót fogadjuk el.

A Képviselő-testület a javaslatot 9 igen szavazattal elfogadta, és a következő határozatot hozta:

**C2**

**IBRÁNY VÁROS KÉPVISELŐ TESTÜLETÉNEK**

**19/2020. (II.17.)KT. sz.**

**H a t á r o z a t a**

**Tájékoztató a Nyírségi Református Egyházmegye részére fenntartásra átadott Idősek Otthona 2019. évi tevékenységéről, a város időskorú lakosságának ellátásában való közreműködésről, különös tekintettel a feladat-ellátási megállapodás keretében végzett szociális feladatokra**

A K É P V I S E L Ő – T E S T Ü L E T

a Nyírségi Református Egyházmegye Idősek Otthona tájékoztatóját az intézmény 2019. évi működéséről megtárgyalta**,** az ott dolgozók munkájának egyidejű elismerésével**.**

**3.)Napirendi pont**

**Tájékoztató a Szalmaszál Fogyatékos Embereket Segítő Szolgálat Támogató Szolgálatának 2019. évi tevékenységéről, feladat-ellátási megállapodás alapján**

**Előadó: Mátyásné Czirják Éva Szalmaszál Szolgálat vezetője**

Trencsényi Imre polgármester: Megkérdezem Mátyásné Czirják Évát, a Szalmaszál Szolgálat vezetőjét, hogy kívánja-e szóban kiegészíteni a beszámolót?

Mátyásné Czirják Éva Szalmaszál Szolgálat vezetője: Nincs szóbeli kiegészítésem.

Trencsényi Imre polgármester: Kérem a Képviselő-testület tagjait, hogy mondják el véleményüket, tegyék fel kérdéseiket az előterjesztéssel kapcsolatban.

Tóth Balázsné képviselő-testületi tag: Gratulálok a lelkiismeretes munkátokhoz. Szeretném megkérdezni, hogy mit tapasztaltok, van-e a szolgáltatás minőségében változás?

Mátyásné Czirják Éva Szalmaszál Szolgálat vezetője: Szeretnének minél többen mentális támogatást, személyes jelenlétet, beszélgetéseket. Ezt viszont sajnos nem tudjuk biztosítani, mivel pont erre támogatás és normatíva nekünk nem jár.

Szoboszlai Ildikó Gyermekjóléti és Családsegítő Szolgálat vezetője: Gratulálok én is a munkátokhoz, a nagyon jó együttműködést pedig külön köszönöm. Nagyon magas színvonalú a Szalmaszál Szolgálat munkája.

Trencsényi Imre polgármester: Javaslom a Képviselő-testületnek, hogy a Szalmaszál Fogyatékos Embereket Segítő Szolgálat Támogató Szolgálatának 2019. évi tevékenységéről, szóló tájékoztatást fogadjuk el.

A Képviselő-testület a javaslatot 9 igen szavazattal elfogadta, és a következő határozatot hozta:

**C2**

**IBRÁNY VÁROS KÉPVISELŐ TESTÜLETÉNEK**

**20/2020. (II.17.)KT. sz.**

**H a t á r o z a t a**

**Tájékoztató a Szalmaszál Fogyatékos Embereket Segítő Szolgálat Támogató Szolgálatának 2019. évi tevékenységéről, feladat-ellátási megállapodás**

**alapján – című napirendi ponthoz**

A K É P V I S E L Ő – T E S T Ü L E T

a Szalmaszál Fogyatékos Embereket Segítő Szolgálat Támogató Szolgáltatásának 2019. évi szakmai beszámolóját megtárgyalta, az abban foglaltakkal egyetért.

**4.)Napirendi pont**

**Beszámoló a jelzőrendszeres házi segítségnyújtási feladat Ibrány településen történő 2019. évi ellátásáról feladatellátási szerződésben foglaltak alapján**

**Előadó: Gávavencsellői Szociális Szolgáltatási Társulás képviselője**

Trencsényi Imre polgármester: Megkérdezem Kissné Mikula Eleonórát, a Gávavencsellői Szociális Szolgáltató Központ képviselőjét, hogy kívánja-e szóban kiegészíteni a beszámolót?

Kissné Mikula Eleonóra Gávavencsellői Szociális Szolgálató Központ képviselője: Nincs szóbeli kiegészítésem.

Trencsényi Imre polgármester: Kérem a Képviselő-testület tagjait, hogy az előterjesztéssel kapcsolatban mondják el véleményüket, tegyék fel kérdéseiket.

* Kérdés, hozzászólás nem hangzott el.-

Trencsényi Imre polgármester: Javaslom a Képviselő-testületnek, hogy ajelzőrendszeres házi segítségnyújtási feladat Ibrány településen történő 2019. évi ellátásáról szóló beszámolót fogadjuk el.

A Képviselő-testület a javaslatot 9 igen szavazattal elfogadta, és a következő határozatot hozta:

**C2**

**IBRÁNY VÁROS KÉPVISELŐ TESTÜLETÉNEK**

**21/2020. (II.17.)KT. sz.**

**H a t á r o z a t a**

**Beszámoló a jelzőrendszeres házi segítségnyújtási feladat Ibrány településen történő 2019. évi ellátásáról feladatellátási szerződésben foglaltak alapján**

**– című napirendi ponthoz**

A K É P V I S E L Ő – T E S T Ü L E T

a **Gávavencsellői Szociális Szolgáltató Központ** 2019. évi a jelzőrendszeres segítségnyújtásról szóló szakmai beszámolóját megtárgyalta.

**5.)Napirendi pont**

**Beszámoló az ILMKKS 2019. évi szakmai tevékenységéről, ezen belül kiemeleten a Könyvtár tevékenységéről a 2020. évi rendezvényterv véleményezése, jóváhagyása**

**Előadó: Szabó P. Judit ILMKKS vezetője**

Trencsényi Imre polgármester: Megkérdezem Szabó P. Juditot, az Ibrányi László Művelődési Központ és Könyvtár vezetőjét, hogy kívánja-e szóban kiegészíteni a beszámolót?

Szabó P. Judit ILMKKS vezetője: Nem kívánom kiegészíteni.

Trencsényi Imre polgármester: Kérem a Képviselő-testület tagjait, hogy a beszámolóval kapcsolatban mondják el véleményüket, tegyék fel kérdéseiket.

Tóth Balázsné képviselő-testületi tag: Gratulálok a beszámolóhoz, és ahhoz a munkához amit az Ibrányi László Művelődési Központ szervez évről évre. Alaposság jellemzi, Én úgy gondolom, hogy elégedett lehet a lakosság azokkal a programokkal, amit nyújt a művelődési központ, mert a gyerekektől kezdve a középkorúakon át az idős korosztályig mindenki meg van ezek által a rendezvények által szólítva, és mindig igyekeztek színvonalas műsort szervezni.

Szoboszlai Ildikó Családsegítő és Gyermekjóléti Szolgálat vezetője: Én is gratulálok a munkátokhoz, köszönöm a támogatást, segítséget, mert bármilyen rendezvényünk van, azt a művelődési központban meg tudjuk tartani. Neked személyesen köszönöm, amit a rászorulók támogatásában már nagyon sok alkalommal nyújtottál, és nagyon jó egészséget kívánok a további munkátokhoz is.

Trencsényi Imre polgármester: Én azt szeretném megkérdezni, hogy a Sportcentrumban történt-e valami pozitív változás, amióta jelezted, hogy a Házirendet nem tartják be?

Szabó P. Judit ILMKKS vezetője: Igen, Bódi Tibor segítségével sikerült a terem és az eszközök rendeltetésszerű használatát megfelelő mederbe terelnünk.

nem történt olyan incidens, ami előtte sajnos történt.

Trencsényi Imre polgármester: Köszönöm Bódi Tibornak én is a segítséget, és azt szeretném még megkérdezni, hogy a Múlt emlékei programsorozatunkhoz van-e már ötlet, hogy ki lesz az előadó?

Szabó P. Judit ILMKKS vezető: Igen van, Harászi Józsefné és Szász Lászlóné, a védőnői szolgálat múltját fogja feleleveníteni.

Trencsényi Imre polgármester: Mert én javasolnám Sulyok Józsefet, ő is tudna a település múltjáról beszélni.

Szabó P. Judit ILMKKS vezetője: Köszönöm szépen a javaslatot, mindenképpen felvesszük vele a kapcsolatot.

Trencsényi Imre polgármester: Javaslom a Képviselő-testületnek, hogy az ILMKKS 2019. évi szakmai tevékenységéről, ezen belül kiemeleten a Könyvtár tevékenységéről a 2020. évi rendezvényterv véleményezése, jóváhagyása című beszámolót fogadjuk el, azt hagyjuk jóvá.

A Képviselő-testület a javaslatot 9 igen szavazattal elfogadta, és az alábbi határozatot hozta:

**Z1**

**Ibrány Város Képviselő Testületének**

**22/2020.(II.17.)KT.sz.**

**h a t á r o z a t a**

**Beszámoló az ILMKKS 2019. évi szakmai tevékenységéről, ezen belül kiemeleten a Könyvtár tevékenységéről a 2020. évi rendezvényterv véleményezése, jóváhagyása – c. napirendi ponthoz**

K É P V I S E L Ő - T E S T Ü L E T

1. Az Ibrányi László Művelődési Központ Könyvtár és Sportcentrum Városi Könyvtár intézménynek a 2019. évi tevékenységéről szóló beszámolóját, és 2020. évi rendezvénytervét/munkatervét megtárgyalta és azt jóváhagyja.

**6.)Napirendi pont**

**A lakások és nem lakás céljára szolgáló helyiségek bérletére, elidegenítésére, valamint a lakáshoz jutás helyi támogatására vonatkozó szabályokról szóló 14/2013. (VII.03.) Önkormányzati rendelet módosítása**

**Előadó: Trencsényi Imre polgármester**

Trencsényi Imre polgármester: Az előterjesztést megtárgyalta a Képviselő-testület Szavazatszámláló Ügyrendi és Jogi Bizottsága. Felkérem Tábori Tibor urat, a Bizottság elnökét, hogy mondja el véleményüket az előterjesztéssel kapcsolatban.

A Szervezeti és Működési Szabályzat 19. §. (4) bekezdés előírásának megfelelően a rendelet-tervezet a város internetes honlapján véleményezés céljából megjelent, de arra észrevétel, vélemény az ülés megkezdéséig nem érkezett.

Tábori Tibor Szavazatszámláló Ügyrendi és Jogi Bizottság elnöke: A Bizottság a napirendi pontot megtárgyalta, melyet változatlan formában a Képviselő-testület részére elfogadásra javasol.

Trencsényi Imre polgármester: Kérem a Képviselő-testület tagjait, hogy az előterjesztéssel kapcsolatban mondják el véleményüket, tegyék fel kérdéseiket.

* Kérdés, hozzászólás nem hangzott el.-

Trencsényi Imre polgármester:Javaslom a Képviselő-testületnek, hogy a lakások és nem lakás céljára szolgáló helyiségek bérletére, elidegenítésére, valamint a lakáshoz jutás helyi támogatására vonatkozó szabályokról szóló 14/2013. (VII.03.) Önkormányzati rendelet módosítása című előterjesztést a melléklet szerint fogadjuk el.

A Képviselő-testület a javaslatot 9 igen szavazattal elfogadta, és az alábbi rendeletet alkotta:

**A3**

**Ibrány Város Képviselő Testületének**

**2/2020. ( II.18.) önkormányzati rendelete**

**a lakások és nem lakás céljára szolgáló helyiségek bérletére, elidegenítésére, valamint**

**a lakáshoz jutás helyi támogatására vonatkozó szabályokról szóló 14/2013. (VII.03.) Önkormányzati rendelet módosításáról**

Ibrány Város Képviselő-testülete a lakások bérletére, valamint elidegenítésükre vonatkozó 1993. évi LXXVIII. Törvény 3.§ (1)-(4) bekezdésében kapott felhatalmazás alapján, Magyarország Alaptörvénye 32. cikk (1) bekezdés a) pontjában meghatározott feladatkörében eljárva az alábbi rendeletet alkotja:

1. **§**

**A Rendelet**

1. 2. melléklete helyébe jelen rendelet 1. melléklete lép
2. 4. melléklete helyébe jelen rendelet 2. melléklete lép
3. 5. melléklete helyébe jelen rendelet 3. melléklete lép
4. **§**

Ez a rendelet 2020. március 1. napján lép hatályba, és a hatályba lépését követő napon egyidejűleg hatályát veszti.

Ibrány, 2020. február 17.

 **Trencsényi Imre . Bakosiné Márton Mária**

 **polgármester jegyző**

1.melléklet

A lakások és nem lakás céljára szolgáló helyiségek bérletére, elidegenítésére, valamint

a lakáshoz jutás helyi támogatására vonatkozó szabályokról szóló **14/2013. (VII.03.)** Önkormányzati rendelet

**2 melléklete**

KIMUTATÁS

az önkormányzat tulajdonában lévő költségtérítéses, határozott időre bérbe adott bérlakásként funkcionáló lakásokról

|  |  |  |  |
| --- | --- | --- | --- |
| Sorszám | Lakcím | Komfort fokozat | Terület m2 |
|  | Tompa M. u. 6. (fsz.) | Összkomfort II. | 27 |
|  | Lehel utca 18/e | Összkomfort I. | 33 |
|  | **Tisza u. 3.** | **Komfort II.** | **83** |

2. melléklet

A lakások és nem lakás céljára szolgáló helyiségek bérletére, elidegenítésére, valamint

a lakáshoz jutás helyi támogatására vonatkozó szabályokról szóló **14/2013. (VII.03.)** Önkormányzati rendelet

**4. melléklete**

**KIMUTATÁS**

**Az önkormányzati tulajdonban lévő saját kivitelezésben felújított, karbantartott határozott időre bérbeadott költségtérítéses lakásokról**

|  |  |  |  |
| --- | --- | --- | --- |
| sorszám | Cím | Komfortfokozat | alapterület m2 |
|  | Ibrány, Radnóti u. 2. | Komfortos II | 77 |
|  | Ibrány, Nagyerdő 40. | Komfortos I. | 63 |
|  | Ibrány, Bajcsy u. 13.  | Komfortos I | 90 |
|  | Ibrány, Óvoda u. 18. | Komfortos 0. | 104 |
|  | Ibrány, Rákóczi u. 3. | Komfortos 0 | 87 |

1. **melléklet**

A lakások és nem lakás céljára szolgáló helyiségek bérletére, elidegenítésére, valamint

a lakáshoz jutás helyi támogatására vonatkozó szabályokról szóló **14/2013. (VII.03.)** Önkormányzati rendelet

**5 melléklete**

**Szükséglakás bérleti díja**

**Ft/m2/hó**

|  |  |  |  |
| --- | --- | --- | --- |
| Komfortfokozat | I. | II. | III. |
| Komfortos |  87 | 101 | 126 |

**Szociális bérlakás bérleti díja**

**Ft/m2/hó**

|  |  |  |  |
| --- | --- | --- | --- |
| Komfortfokozat | I. | II. | III. |
| Összkomfort | 327 | 404 | - |
| Komfortos | 253 | 264 | - |
|  |  |  |  |

**Költségtérítéses bérlakás bérleti díja**

**Ft/m2/hó**

1. Pályázattal nem érintett lakások (Lehel u. 18/a/b/c/d/, Szegfű u. 45., Liliom u.2, Tompa M. u. 6.- emelet, Árpád u. 23., Lehel u. 47. tetőtér I/3 Tisza utca 37. sz. földszint, Tisza utca 37.sz. tetőtér, Nagyhalászi utca 5. tetőtér)

|  |  |  |  |
| --- | --- | --- | --- |
| Komfortfokozat | I. | II. | III. |
| Összkomfort | 492 | 497 | 545 |

II. Pályázattal érintett lakások (Rozmaring lakótelepi lakások)

|  |  |  |  |
| --- | --- | --- | --- |
| Komfortfokozat | **I.** | II. | III. |
| Összkomfort | 452 | - | - |

III. Pályázattal érintett lakások (Madách, Ady, Nagyerdő, Kiserdő, Árpád u. 47. lakások)

|  |  |  |  |  |
| --- | --- | --- | --- | --- |
| Komfortfokozat | 0 | I | II. | III.C |
| Összkomfort |  303 | 468 | 497 | 545 |
| Komfortos | - | 303 | - | - |

IV. Pályázattal nem érintett, határozott időre bérbe adott lakás: Tompa M. u. 6. földszint, Lehel utca 18. /e**, Tisza u. 3.**

|  |  |  |  |
| --- | --- | --- | --- |
| Komfortfokozat | I. | II. | III. |
| Összkomfort | 492 | 497 | - |
| Komfortos | 253 | 264 | - |

V. az önkormányzat tulajdonában lévő bérlőkijelölési jog alapján bérbe adandó lakás (Liliom u. 2/D)

|  |  |  |  |
| --- | --- | --- | --- |
| Komfortfokozat | I. | II. | III. |
| Összkomfort | 492 | - | - |

VI. az önkormányzat tulajdonában lévő saját kivitelezésben felújított, karbantartott határozott időre bérbeadott költségtérítéses lakások

(Radnóti u. 2.sz., Bajcsy u. 13.sz., Nagyerdő 40.sz., Rákóczi u. 3, Óvoda u.18.)

|  |  |  |  |  |
| --- | --- | --- | --- | --- |
| Komfortfokozat | 0 | I. | II. | III. |
| komfortos | 200 | 230 | 240 |  |

**A bérleti díjak bruttó árak, az ÁFÁ-t tartalmazzák.**

**7.)Napirendi pont**

**Ibrány Városi Óvoda , óvodai beiratkozás időpontja**

**Előadó: Ibrány Városi Óvoda vezetője**

Trencsényi Imre polgármester: Megkérdezem Tóth Balázsnét, az Ibrány Városi Óvoda vezetőjét, hogy kívánja-e szóban kiegészíteni az előterjesztést?

Tóth Balázsné Ibrány Városi Óvoda vezetője: Talán annyi kiegészítésem lenne, hogy a szokásos 3 nap beiratkozást lecsökkentettük 2 napra, mivel az a tapasztalat, hogy 2 nap is elegendő a szülőknek a beiratkozásra.

Trencsényi Imre polgármester: Kérem a Képviselő-testület tagjait, hogy mondják el véleményüket, tegyék fel kérdéseiket az előterjesztéssel kapcsolatban.

* Kérdés, hozzászólás nem hangzott el.-

Trencsényi Imre polgármester: Javaslom a Képviselő-testületnek, hogy az Ibrány Városi Óvoda, óvodai beiratkozás időpontjáról szóló előterjesztést fogadjuk el.

A Képviselő-testület a javaslatot 9 igen szavazattal elfogadta, és a következő határozatot hozta:

**Z1**

**IBRÁNY VÁROS KÉPVISELŐ TESTÜLETÉNEK**

**23/2020. (II.17.)KT. sz.**

**H a t á r o z a t a**

**Ibrány Városi Óvoda beiratkozásának időpontja – című napirendi ponthoz**

A K É P V I S E L Ő – T E S T Ü L E T

a nemzeti köznevelésről szóló 2011. évi CXC. tv. 83. § (2) bekezdés b) pontjában biztosított jogkörében eljárva a 3. életévüket betöltött kisgyermekek óvodai beíratásának/általános felvételének módját, időpontját az alábbiak szerint határozza meg:

**Beíratás helye: Ibrány Városi Óvoda Szabolcs utca 6.sz.**

**Ideje: 2020. 04.22. 8:00-15:00 óráig**

 **2020.04.23. 8:00-18.00 óráig**

A felvételhez/beíratáshoz a szülőnek az alábbi dokumentációkat kell magával vinnie:

- születési anyakönyvi kivonat

- lakcímkártya

- gyermek TAJ kártyája

U T A S Í T J A

a jegyzőt, hogy az általános felvétel/ beiratkozás módját, idejét a helyben szokásos módon – a márciusi Ibrányi Hírlapban, és a város internetes honlapján - tegye közzé.

Határidő: Azonnal

Felelős: Bakosiné Márton Mária jegyző

**8.)Napirendi pont**

**Beszámoló a Polgármesteri Hivatal 2019. évi tevékenységéről**

**Előadó: Bakosiné Márton Mária jegyző**

Trencsényi Imre polgármester: Kérem a Képviselő-testület tagjait, hogy mondják el véleményüket, tegyék fel kérdéseiket az előterjesztéssel kapcsolatban.

Dr. Szegedi Tibor Zsolt alpolgármester: Gratulálni szeretnék az intézmény dolgozóinak a lelkiismeretes munkájukhoz.

Kovács Ferenc tanácsnok: Az előző ülésen felvetődött a ebtartással kapcsolatos dolog. Nem –e tudnánk ebben valami olyan dolgot lépni, amivel csökkenteni tudnánk azokat a kiadásokat, amelyeket most meg kellett tenni, hogy adó formájában esetleg kivetni valamit, hogy csökkentsük ezeket a költségeket?

Bakosiné Márton Mária jegyző: Létezik egy olyan kategória, hogy ebrendészeti hozzájárulás, ezt lehet bevezetni, ami kimondottan az ebrendészeti költségek csökkentésére szólna. Be lehet vezetni, nem gond, csak az az egy aggályom van, hogy azokra az állatartókra fogunk nagyobb terhet róni, akik egyébként szabályosan tartják az állatokat. Ugyanis ezt azoknak kellene fizetni, akiknek összeírásra került az ebük, tehát akik egyébként is beíratták, hogy tartanak ebet. Itt megint az lesz, hogy a periférián, ahol nem tudjuk elérni, hogy a kutyákat vállalják a tulajdonosai, ez alól kibújnak. Azt mondják, hogy ne a kóbor kutyát fogjuk össze, hanem az állattartók a hibásak, mert ők engedik ki a kutyákat a közterületre. Ez rendben, csak ezzel az a gond, hogy ezek jogilag gazdátlan kutyák, így fogalmazok, mert gazdájuk biztos van, mert nem olyan sovány kutyák, tehát valahol etetik őket. Két évvel ezelőtt összeírásra kerültek a településünkön a kutyák. Az összeírók, ha valakinek az ingatlanán látnak kutyát, akkor megkérdezik, hogy az övé-e az állat. Olyankor a válasz általában az, hogy nem az övék, bemennek az udvarukra, de nem tudják őket elzavarni. Ezt nem tudjuk megcáfolni, mert a kapu általában tárva nyitva, vagy hiányzik, vagy nincs bekerítve az ingatlan. Amikor próbálkoztunk úgy, hogy tanú nyilatkozat alapján bebizonyítani, hogy a kutya xy tulajdona, de amikor oda került a sor, hogy ezt akkor tanúként igazolni kellene, akkor mindenki visszatáncolt, és azt mondta, hogy ezt nem vállalja. Tehát nem tudom bebizonyítani, hogy az az egy-két-három darab kutya, amiról szó van, az kinek a tulajdona. Ha most az ebrendészeti hozzájárulást kiveti az önkormányzat, akkor nem tud mást tenni, mint azokra az állattartó tulajdonosokra kivetni, akiknél össze tudtuk írni a kutyákat. De így megint kin csattan az ostor, aki felelős, tisztességes állattartó. Tehát lenne erre lehetőség, mert ez egy adó módjára behajtható összeg, de megkérdezem, hogy van-e erre erkölcsi alapunk, mert ha ezt bevezetnénk, az nagy felháborodást váltana ki.

Kovács Ferenc tanácsnok: De most is azokat büntetjük meg, mert amit adó formájában befizetünk, abból fizetjük ki az ebrendészeti telepnek a kutyák begyűjtéséért kiszabott díjat.

Bakosiné Márton Mária jegyző: Igaz, ez így van, csak nem plusz adó formájában fizeti be. Mert eddig a központi adó formájában vagy a nagy közösbe, de így azon felül fogunk még beszedni.

Tehát be lehet vezetni, ha a képviselő-testület úgy dönt, mi ezt elő fogjuk készíteni, dehát ez nem fogja annak a rétegnek a szemléletformálását segíteni, akik miatt kialakult a probléma.

Kovács Ferenc tanácsnok: Nagyon köszönöm a választ, ezt teljes mértékben megértem, és még egyet is értek vele, de akkor arra kell törekednünk, hogy az ebrendészeti telepet minél hamarabb megcsináljuk, és az üzembentartóval, a Hangtalanok Alapítvánnyal, és minden állatvédő szervezettel olyan kapcsolatot tartani, hogy igazából ezt tudjuk csökkenteni.

Bakosiné Márton Mária jegyző: Az ebrendészeti telep az nem állatmenhely. A jelenlegi állatvédők állatmenyhelyként szeretnék üzemeltetni, egy ebrendészeti telep jogszerű működésének része, hogy 2 hetente jogszerűen el lehet altatni az állatot, hogy ha nem jelentkezik addig a gazdája, vagy nem sikerül örökbefogadót találni addig neki. Két településnek fogja befogadni a kóbor állatait ez az ebrendészeti telep, én azt gondolom ,hogy olyan fertőzöttség van már mind a két településen, hogy ahhoz, hogy ténylegesen lássuk annak az eredményét, hogy ez beindult ez a tevékenység, ahhoz nem engedhetjük meg azt, hogy mondjuk fél évig, egy évig legyenek tartva a kutyák, és majd csak utána legyen rotáció. Tényleges jogszerű működés kellene, tehát a 2 heti rotáció.

Trencsényi Imre polgármester: Amíg nem épül meg az ebrendészeti telepünk, addig nekünk az egyeki gyepmesteri teleppel a problémát orvosolni kell.

Javaslom, hogy a Polgármesteri Hivatal munkájáról szóló beszámolót fogadjuk el.

A képviselő-testület a javaslatot 9 igen szavazattal elfogadta, és a következő határozatot hozta:

**Z1**

**IBRÁNY Város KÉPVISELŐ TESTÜLETÉNEK**

**24/2020. (II.17.) KT. számú**

**H a t á r o z a t a**

**Beszámoló az Ibrányi Polgármesteri Hivatal 2019.évi munkájáról**

A K É P V I S E L Ő – T E S T Ü L E T

a jegyzőnek a Magyarország helyi önkormányzatairól szóló 2011. évi CLXXXIX. Törvény 81.§.(3) bekezdésének f) pontjában meghatározott, az Ibrányi Polgármesteri Hivatal 2019. évi munkájáról készített beszámolóját megtárgyalta és azt az előterjesztés szerinti tartalommal elfogadja.

**9.)Napirendi pont**

**Ibrány Város Önkormányzata saját bevételeinek, valamint az adósságot keletkeztető ügyleteiből eredő fizetési kötelezettségeinek a 2020-2023 időszakra várható összegének megállapítása**

**Előadó: Trencsényi Imre polgármester**

Trencsényi Imre polgármester: A napiendi pontot megtárgyalta a Képviselő-testület Pénzügyi Bizottsága. Felkérem Tóth Balázsnét, a Bizottság elnökét, hogy mondja el véleményüket az anyaggal kapcsolatban.

Tóth Balázsné Pénzügyi Bizottság elnöke: A Bizottság az előterjesztést megtárgyalta, melynek alapján azt a Képviselő-testület részére elfogadásra javasolja.

Trencsényi Imre polgármester: Kérem a Képviselő-testület tagjait, hogy az előterjesztéssel kapcsolatban mondják el véleményüket, tegyék fel kérdéseiket.

* Kérdés, hozzászólás nem érkezett –

Trencsényi Imre polgármester: Javaslom a Képviselő-testületnek, hogy az előterjesztést a határozat-tervezet szerint fogadjuk el.

A Képviselő-testület a javaslatot 9 igen szavazattal elfogadta, és a következő határozatot hozta:

**A15**

**IBRÁNY VÁROS KÉPVISELŐ TESTÜLETÉNEK**

**25/2020. (II.17.) KT. sz.**

**H a t á r o z a t a**

**Ibrány Város Önkormányzata saját bevételeinek, valamint az adósságot keletkeztető**

**ügyleteiből eredő fizetési kötelezettségeinek a 2021-2023 időszakra várható összegének megállapítása**

A K É P V I S E L Ő – T E S T Ü L E T

Az államháztartásról szóló 2011. évi CXCV. törvény 29/A § b) pontja alapján a melléklet szerint állapítja meg Ibrány Város Önkormányzata saját bevételeinek, valamint a Magyarország gazdasági stabilitásáról szóló 2011. évi CXCIV. törvény 3. § (1) bekezdése szerinti adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét.

MELLÉKLET 2 OLDAL!!!!

**10.)Napirendi pont**

**Ibrány Város Önkormányzata 2020. évi költségvetéséről és a költségvetés vitelének szabályairól szóló rendelet megalkotására**

**Előadó: Trencsényi Imre polgármester**

Trencsényi Imre polgármester: Az előterjesztést megtárgyalta a Képviselő-testület Pénzügyi Bizottsága. Felkérem Tóth Balázsnét, a Bizottság elnökét, hogy mondja el véleményüket a napirendi ponttal kapcsolatban.

Tóth Balázsné Pénzügyi Bizottság elnöke: A Bizottság a napirendi pontot megtárgyalta. A kapott anyagok és dokumentumok értelmében látható, hogy a bevétel és a kiadás között nagyon sok különbség van, ezért a Bizottság úgy döntött, hogy a költségvetési rendelet elfogadását halasszuk el, ha a hiányt csökkenteni tudjuk.

Trencsényi Imre polgármester: Kérem a Képviselő-testület tagjait, hogy mondják el véleményüket, tegyék fel kérdéseiket az előterjesztéssel kapcsolatban.

Kovács Ferenc tanácsnok: Szeretném kérni majd az intézményvezetőket, a tanácsnok urat, hogy üljünk össze, és nézzük ismételten végig a költségvetést, hogy miben tudunk még kiadásokat csökkenteni. Nagyon szigorú év jön, UNIOS pályázatokat el kell kezdenünk, be kell fejeznünk, nagyon sok önerőre van szüksége az önkormányzatnak.

Trencsényi Imre polgármester: Konkrét számokat az állami finanszírozás részéről még jelenleg nem ismerünk, és a Pénzügyi Bizottság javaslatát én is javaslom elfogadni. Dolgozunk a következő testületi ülésig azon, hogy min tudnánk még tovább takarékoskodni, hogyan tudnánk csökkenteni azt a hiányzó összeget.

Szabó P. Judit képviselő-testületi tag: Egyetértek, a jövőhéten összeülünk, és dolgozunk rajta, megnézzük mit tudunk tenni.

Trencsényi Imre polgármester: Javaslom a Képviselő-testületnek, hogy az Önkormányzat 2020. évi költségvetéséről és a költségvetés vitelének szabályairól szóló rendelet megalkotásáról szóló rendelet tekintetében a döntést halasszuk el, és ismét kerüljön beterjesztésre, átdolgozást követően a következő soros testületi ülésünkre

A Képviselő-testület a javaslatot 9 igen szavazattal elfogadta, és a következő határozatot hozta:

**Z1**

**IBRÁNY VÁROS KÉPVISELŐ-TESTÜLETÉNEK**

**26/2020. (II.17.) KT. sz.**

**H a t á r o z a t a**

**Ibrány Város Önkormányzata 2020. évi költségvetéséről és a költségvetés vitelének szabályairól szóló rendelet megalkotására**

A K É P V I S E L Ő - T E S T Ü L E T

az Ibrány Város Önkormányzata 2020. évi költségvetéséről és a költségvetés vitelének szabályairól szóló rendelet megalkotását elhalasztja, a rendelet-tervezet átdolgozásának szükségességére tekintettel.

U t a s í t j a

a jegyzőt, hogy a tervezetet dolgozza át; a polgármestert, hogy a képviselő-testület következő soros ülésére terjessze be az új rendelet-tervezetet.

Felelős. Bakosiné Márton Mária jegyző

 Trencsényi Imre polgármester

Határidő: Képviselő-testület februári soros ülésére

**11.)Napirendi pont**

**Az Önkormányzat tulajdonát képező ibrányi 2162 hrsz.-ú Ibrány, Bajcsy Zsilinszky utca 13. szám alatti lakás értékesítése és a 209/2019.(XI.25.)KT.sz. határozat visszavonása**

**Előadó: Trencsényi Imre polgármester**

Trencsényi Imre polgármester: A Testület a 2019. november 25-ei ülésén a 209/2019. (XI.25.) KT. sz. határozatában arról döntött, hogy az önkormányzat tulajdonát képező ibrányi 2162 hrsz-ú, Ibrány, Bajcsy Zsilinszky u. 13. sz. alatti, 2500 m2 nagyságú, lakóház , udvar, gazdasági épület megnevezésű ingatlan értékesítése tárgyában a döntést elhalasztja**.**

Az ingatlant önkormányzatunk hitellel vásárolta meg a 193/2 hrsz-ú, Ibrány, Radnóti u. 2. sz. alatti ingatlannal együtt. A hitel lejárat ideje 2032.

Az ingatlanon az OTP BANK NYRT javára jelzálogjog, és ennek biztosítására elidegenítési és terhelési tilalom van bejegyezve az ingatlan nyilvántartásba. Értékesítés esetén a jogosult hozzájárulását kell kérni az adásvételhez, amit valószínűleg a hitel visszafizetése esetén ad csak meg. A hitelszerződést ebben az esetben módosítani kell, ami szerencsére nem túl magas költséggel jár az önkormányzat részére.

Abban az esetben nem kellene a hitelszerződést módosítani, ha mind a két lakás értékesítésre kerülne és a vételárból egy összegben tudnánk visszafizetni előtörlesztés keretében a felvett hitelt.

A Radnóti u. 2. sz. alatti lakás bérlője jelezte, hogy a későbbiekben szeretnék megvásárolni az ingatlant, de jelenleg nem felelnek meg a hitelezés feltételeinek.

Az Ibrány, Bajcsy Zsilinszky u. 13. sz. alatti lakás bérleti szerződése 2020. április 30-án lejár.

Bérlőket tájékoztattuk, hogy a jelenlegi formában 2020. április 30-ig kedvezmény nem illeti meg őket a vételárból mert az csak határozatlan idejű szerződések esetén illeti meg őket.. Az ingatlant az önkormányzat 3 M Ft-ért vásárolta 2 éve. Bérlő eddig a vételárig hajlandó lenne elmenni, ezt még egy összegben ki tudná fizetni, úgy, hogy 2,2 M Ft-t CSOK igénybevételével, míg 800.000 Ft-t kézpénzben fizetnének.

Mivel nem határozatlan idejű szerződés alapján kívánja bérlő megvásárolni a lakást, rendeletünk szerint további kedvezményre nem jogosult. Egyedül a testületnek van 20 % mozgástere a vételár megállapításánál.

Az önkormányzat tulajdonában lévő ingatlan értékesítése esetén az államot minden más jogosultat megelőző elővásárlási jog illeti meg a nemzeti vagyonról szóló 2011. évi CXCVI. Tv. 14.§. (2) bekezdése szerint (ivételt jelentenek a rendelkezés alól az önkormányzati bérlakások, ahol az állam elővásárlási joga a lakásban élő bérlő elővásárlási jogát követi. Jelen helyzetben, mivel nincs bérlő, így az állam lép az első vásárlási ranghelyre.

A magyar államot megillető elővásárlási jogot az állami vagyonról szóló 2007. évi. CVI tv. 66.§. (2) bekezdése alapján a MNV Zrt. gyakorolja. A Zrt-nek az ajánlat kézbesítése után nyilatkoznia kell arra vonatkozóan, hogy kíván-e élni elővásárlási jogával az állam nevében.

Mivel az ingatlan forgalmi értéke előreláthatólag nem éri el a jogszabályban rögzített minimális értéket (25 millió Ft), így a Zrt. korábbi nyilatkozata alapján, az ilyen jellegű adásvétel vonatkozásában nem kíván élni elővásárlási jogával az állam nevében.

A testületnek az a célja, hogy legalább azt az árat megkapjuk az ingatlanért, amennyiért vásároltuk. Amennyiben az önkormányzatnak kellene a lakást felújítani, az több millió forintjába kerülne, melyre jelenleg nincs forrása.

Kérem a Képviselő-testület tagjait, hogy mondják el véleményüket, tegyék fel kérdéseiket az előterjesztéssel kapcsolatban.

Dr. Szegedi Tibor Zsolt alpolgármester: Mikor vettük meg ezt az ingatlant? Három millióért vettük, és annyiért is adnánk?

Bakosiné Márton Mária jegyző: Tényleges, a jelenlegi forgalmi értéket kell megállapítanunk.

Trencsényi Imre polgármester: Javaslom a Képviselő Testületnek, hogy a 209/2019. (XI.25.) KT. sz. határozatunkat vonjuk vissza és költség takarékossági szempontokat figyelembe véve, a saját kivitelezésben felújított Ibrány, Bajcsy Zsilinszky u. 13. sz. alatti lakást értékesítsük! Ennek érdekében rendeljük meg az ingatlan forgalmi értékének becslését Demeter György ingatlan forgalmi szakértőtől.

A Képviselő-testület a javaslatot 9 igen szavazattal elfogadta, és a következő határozatot hozta:

**D7**

**Ibrány Város Képviselő Testületének**

**27/2020. (II.17.) KT. sz.**

**h a t á r o z a t a**

**Az önkormányzat tulajdonát képező ibrányi 2162 hrsz-ú, Ibrány, Bajcsy Zsilinszky u. 13. sz. alatti lakás értékesítése és a 209/2019. (XI.25.) KT. sz. határozat visszavonása**

**című napirendi ponthoz**

A K É P V I S E L Ő – T E S T Ü L E T

1. Ibrány Város Képviselő Testülete az önkormányzat tulajdonát képező ibrányi **2162 hrsz-ú**, Ibrány, Bajcsy Zsilinszky u. 13. sz. alatti, 2500 m2 nagyságú, lakóház , udvar, gazdasági épület megnevezésű ingatlan **értékesítését határozza el**.
2. Az ingatlan értékelésére felkéri a Demeterv Kft. (4400 Nyíregyháza, Ferenc krt. 26. 1/2.) képviseletében Demeter György ingatlan forgalmi szakértőt.
3. Egyidejűleg az e tárgyban előzetesen hozott 209/2019. (XI.25.) KT. sz. határozatát visszavonja.
4. Utasítja a jegyzőt, hogy az önkormányzati ingatlan értékbecslését rendelje meg.

Határidő: 2020. február 29.

Felelős: Bakosiné Márton Mária jegyző

**12.)Napirendi pont**

**Pályázat benyújtása a Nemzeti Élelmiszerlánc-biztonsági Hivatal pályázati felhívására, fatermékek közérdekű célokra történő ingyenes tulajdonba adására**

**Előadó: Trencsényi Imre polgármester**

Trencsényi Imre polgármester: A Nemzeti Élelmiszerlánc-biztonsági Hivatal (Nébih) nyílt pályázatot hirdet fatermékek közérdekű célból történő ingyenes tulajdonba adására vonatkozóan az alábbiak szerint:

A pályázati felhívás célja a faanyag kereskedelmi lánc hatósági felügyelete során elkobzott fatermékek – az erdőről, az erdő védelméről és az erdőgazdálkodásról szóló 2009. évi XXXVII. törvény alapján – ingyenes tulajdonba adása,

1. helyi önkormányzat részére jogszabályban foglalt feladatai elősegítése érdekében,
2. közhasznú szervezet részére, az általa átvállalt állami vagy önkormányzati közfeladat ellátásának elősegítése érdekében,
3. egyház, egyházi jogi személy részére, hitéleti feladatai elősegítése vagy az általa végzett állami – így különösen oktatási, szociális, család-, gyermek- és ifjúságvédelmi – feladatok ellátásának elősegítése érdekében

azzal, hogy a tüzifa fatermék szociálisan rászoruló személyek részére szociális célú tüzifa juttatásként kerüljön kiosztásra.

Jelen pályázati felhívás alapján egy Pályázó részére évente

* nem tüzifa fatermék esetén legfeljebb 5 millió forint nyilvántartási értékű fatermék, és
* tüzifa fatermék esetében legfeljebb 3 millió forint nyilvántartási értékű, de legfeljebb 120 tömör köbméter mennyiségű tüzifa

adható ingyenesen tulajdonba.

A pályázati felhívás közzétételétől, a pályázati felhívás visszavonásáig, illetve a Nébih honlapján közzétett faanyagkészletek kimerüléséig folyamatosan lehet pályázni. A pályázaton való részvételért nem kell díjat fizetni.

Szabolcs-Szatmár-Bereg megyében az igényelhető fa készletének tárolási helye és megnevezése:

1. Nyírbátor, Császári út 84. (Nyírerdő Zrt. telephelye)

 Tüzifa (4401) Keménylomb (A-KST), kuglizott és méteres, közepes minőségű

Ibrány Város Önkormányzata, a nemzeti vagyonról szóló 2011. évi CXCVI. törvény 13. §-ában foglaltak valamint az állami vagyonról szóló 2007. évi CVI. törvény 36. § (2) bekezdésének c) pontja és az erdőről, az erdő védelméről és az erdőgazdálkodásról szóló 2009. évi XXXVII. törvény (a továbbiakban: Evt.) 90/K. § (6)-(7) bekezdése alapján a Nemzeti Élelmiszerlánc-biztonsági Hivatalnál (továbbiakban; NÉBIH) a NÉBIH által megjelentetett pályázati felhívás alapján kezdeményezi és kérelmezi a NÉBIH tulajdonosi joggyakorlása alatt és vagyonkezelésében lévő Tüzifa (4401), keménylombú (A-KST), 120 m3ingyenes önkormányzati tulajdonba adását.

Az ingyenesen átadott faanyagot az Önkormányzat a Magyarország helyi önkormányzatairól szóló 2011. CLXXXIX. törvény 13. § (1) bekezdés 8a.*)* *pontjában* meghatározott szociális szolgáltatások és ellátások feladatainak ellátása érdekében kívánja tulajdonba venni és szociális települési támogatás célra kívánja felhasználni.

A fatermékek szállítóeszközre rakodásáról és elszállításáról a Pályázó köteles gondoskodni. A fatermékek tulajdonba vételével, valamint a birtokátruházással kapcsolatos összes költség – beleértve a szállítási és rakodási költséget is – a Pályázót terheli. Ibrány Város Önkormányzata vállalja a tulajdonba adás érdekében felmerülő költségek megtérítését (rakodás, szállítás).

Az igénylőnek az ingyenes önkormányzati tulajdonba adásával kapcsolatos eljárás során a NÉBIH felé teljes jogkörben el kell járnia, és a szükséges nyilatkozatokat megtenni köteles.

Kérem a Képviselő-testület tagjait, hogy az előterjesztéssel kapcsolatban mondják el véleményüket, tegyék fel kérdéseiket.

Kovács Ferenc tanácsnok: Azt kérnénk, hogy vizsgáljuk már meg, hogy leszállítjuk a fát, vagy leszállíttatjuk?

Bakosiné Márton Mária jegyző: Árajánlatot már kértek a pénzügy dolgozói.

Kormányé Kató Zsuzsanna városfejlesztési csoport vezetője: Telefonon kértünk árajánlatot. Egy autóval kb. 5 m3-et tud elhozni, kiszámoltuk, 24x kell fordulnia azzal a famennyiséggel, 350 ezer forintra jön ki a fogyasztást figyelembe véve, illetve megkérdeztünk egy nyírbátori vállalkozót, ő 3500 forintot mondott m3-ként, tehát 500.000.- forintra jön ki durván a szállítási költség.

Trencsényi Imre polgármester: Javaslom a Képviselő-testületnek, hogy a Nemzeti Élelmiszerlánc-biztonsági Hivatal pályázati felhívása fatermékek közérdekű célokra történő ingyenes tulajdonba adásáról szóló előterjesztést a határozat-tervezet szerint fogadjuk el.

A Képviselő-testület a javaslatot 9 igen szavazattal elfogadta, és a következő határozatot hozta:

**Z1**

**IBRÁNY VÁROS ÖNKORMÁNYZAT KÉPVISELŐ-TESTÜLETÉNEK**

**28/2020. (II.17. ) KT. számú**

**h a t á r o z a t a**

**A Nemzeti Élelmiszerlánc-biztonsági Hivatal pályázati felhívása fatermékek közérdekű célokra történő ingyenes tulajdonba adására**

A K É P V I S E L Ő – T E S T Ü L ET

1. A nemzeti vagyonról szóló 2011. évi CXCVI. törvény 13. §-ában foglaltak valamint az állami vagyonról szóló 2007. évi CVI. törvény 36. § (2) bekezdésének c) pontja és az erdőről, az erdő védelméről és az erdőgazdálkodásról szóló 2009. évi XXXVII. törvény (a továbbiakban: Evt.) 90/K. § (6)-(7) bekezdése alapján a Nemzeti Élelmiszerlánc-biztonsági Hivatalnál (továbbiakban; NÉBIH) a NÉBIH által megjelentetett pályázati felhívás alapján kezdeményezi és kérelmezi a NÉBIH tulajdonosi joggyakorlása alatt és vagyonkezelésében lévő Tüzifa (4401), keménylombú (A-KST), 120 m3 ingyenes önkormányzati tulajdonba adását.
2. Az ingyenesen átadott faanyagot az Önkormányzat a Magyarország helyi önkormányzatairól szóló 2011. CLXXXIX. törvény 13. § (1) bekezdés 8a.*)* *pontjában* meghatározott szociális szolgáltatások és ellátások feladatainak ellátása érdekében kívánja tulajdonba venni és szociális települési támogatás célra kívánja felhasználni.
3. Vállalja a Nyírerdő Zrt. telephelyéről (4301 Nyírbátor, Császári út 84.) tulajdonba adás érdekében felmerülő költségek megtérítését (rakodás, szállítás), mely Ibrány Város Önkormányzatának saját költségvetését terheli.
4. Tudomással bír arról, hogy az igényelt faanyag nem helyezhető forgalomba és nem értékesíthető.

**Felhatalmazza a polgármestert**

* A fatermékek ingyenes önkormányzati tulajdonba adásával kapcsolatos eljárás során a NÉBIH felé teljes jogkörben eljárjon, és valamennyi nyilatkozatot megtegyen.
* Az ingyenes önkormányzati tulajdonba adására vonatkozó megállapodást aláírja.

Felelős: Trencsényi Imre polgármester

Határidő: 2020. február 20.

**13.)Napirendi pont**

**VP6-19.2.1.-56-4.17 Közép-Szabolcs Leader Egyesület-„Közösségi célú közlekedés fejlesztés” közösségi busz közbeszerzésének kiírása**

**Előadó: Trencsényi Imre polgármester**

Trencsényi Imre polgármester: A Képviselő Testület 2019. decemberében a 226/2019.(XII.13.) KT határozatával a Vidékfejlesztési Program keretén belül a Közép-Szabolcsi Leader Egyesület működési területére meghirdetett VP6-19.2.1-56-4.17 kódszámú, Közép- Szabolcsi Leader Egyesület – Közösségi célú közlekedés fejlesztése című felhívás alapján a projekthez kapcsolódóan közbeszerzési eljárás lefolytatását határozat el a Kbt. 113 §-a alapján.

Az összefoglaló tájékoztatás közzétételét követően indítható közbeszerzési eljáráshoz kapcsolódóan 2020. január 19-én megjelent az összefoglaló tájékoztató. Az eljáráshoz kapcsolódóan 4 cég jelezte érdeklődését. A közbeszerzési eljárás megindításának dátuma 2020. január 31., ekkor került kiküldésre a hirdetmény.

# Az eljáráshoz kapcsolódó tájékoztatás kérésekben az érintett cégek által feltett műszaki tartalommal kapcsolatos kérdések következében megállapításra került, hogy az eljárás visszavonása szükséges, mert a *2015. évi CXLIII. törvény a közbeszerzésekről*- „55 §. (6) bekezdése alapján a felhívás módosításával az új feltételek ismerete alapvetően befolyásolhatta volna az érdekelt gazdasági szereplők arra vonatkozó döntését, hogy a közbeszerzési eljárásban rész kívánnak-e venni.

A jogalkotó 2020. február 1-jétől **hatályon kívül helyezte a Kbt. 113. §-át, azaz a nemzeti eljárásrendben az összefoglaló tájékoztatás közzétételét követően indítható közbeszerzési eljárás jogintézményét,** így tehát ezen időponttól**kizárólag hirdetménnyel** – kivéve a Kbt. 115. § -ában meghatározott eljárásokat - indíthatóak nemzeti eljárásrendben is a közbeszerzési eljárások.

A Közbeszerzési Bizottság 1/2020. (II. 17.) határozatának megfelelően javaslom a 2015. évi CXLIII. törvény 112 §. (1) bekezdés b) pontja alapján hirdetménnyel induló nyílt eljárás lefolytatását .

A napirendi pontot megtárgyalta a Képviselő-testület Közbeszerzési Bizottsága. Felkérem Kovács Ferenc urat, a Bizottság elnökét, hogy mondja el véleményüket az előterjesztéssel kapcsolatban.

Kovács Ferenc Közbeszerzési Bizottság elnöke: A Bizottság az előterjesztést megtárgyalta, melynek alapján azt elfogadásra javasolja a Képviselő-testület részére.

Trencsényi Imre polgármester: Javaslom a Képviselő-testületnek, hogy az előterjesztést a határozat-tervezet szerint fogadjuk el.

A Képviselő-testület a javaslatot 9 igen szavazattal elfogadta, és a következő határozatot hozta:

**A15**

**IBRÁNY VÁROS ÖNKORMÁNYZATA TESTÜLETÉNEK**

**29/2020. (II.17.)KT. sz.**

**h a t á r o z a t a**

**A VP6-19.2.1.-56-4.-17 Közép-Szabolcsi Leader Egyesület „Közösségi célú közlekedés fejlesztés” közösségi busz közbeszerzésének kiírása -** c. naprendi ponthoz

A K É P V I S E L Ő – T E S T Ü L E T

VP6-19.2.1-56-4.17 kódszámú, Közép- Szabolcsi Leader Egyesület – Közösségi célú közlekedés fejlesztése című felhívás közbeszerzési eljáráshoz kapcsolódóan az

* **akkreditált közbeszerzési szaktanácsadó feladatok ellátására**

 dr. Sarkadi Tibort kérem fel

* **a 112 §. (1) bekezdés b) pontja alapján hirdetménnyel induló nyílt közbeszerzési eljárás lefolytatását határozza el**

**Felhatalmazza** a polgármestert a közbeszerzési eljárás megindítására

**Határidő:**

**Felelős:** Trencsényi Imre polgármester

**14.)Napirendi pont**

**Az önkormányzati tulajdonú Ibrány, Lehel utca 68/A. I/2. szám alatti szociális bérlakás lejárt határidejű lakásbérletének meghosszabbítása**

**Előadó: Haluska András Szociális és Egészségügyi Bizottság elnöke**

Haluska András Szociális és Egészségügyi Bizottság elnöke: A lakások és nem lakás céljára szolgáló helyiségek bérletére, elidegenítésére, valamint a lakáshoz jutás helyi támogatására vonatkozó szabályokról szóló módosított 14/2013. (VII.03.) önkormányzati rendeletének (továbbiakban: Rendelet) értelmében a szociális bérlakásokat csak határozott időre lehet bérbe adni. A bérleti szerződés lejártát megelőző hónapban felül kell vizsgálni a jogosultsági feltételeket.

2020. január 31-én Vincze Csabáné részére kiutalt Ibrány, Lehel u. 68/a. I/2**.** sz. alatti szociális lakás bérlő kijelölésének határideje lejárt.

Bérlőnek a bérleti szerződés letelte előtt új jövedelem igazolást kell becsatolnia, és amennyiben a szociális lakáshoz jutás feltételeinek továbbra is megfelel, nincs közmű és lakbér **tartozása,** akkor a bérleti szerződés újból meghosszabbítható az önkormányzati rendeletben meghatározott 2 éves időtartamra. A Rendelet 4. §. (5) bekezdése szerint:

(5) Az (1) bekezdés a) pontjában meghatározott szociális bérlakás esetén a bérleti szerződés időtartamának lejáratát megelőző hónapban felül kell vizsgálni a jogosultsági feltételek e rendelet 7. § és 14. §-ában meghatározottak szerinti meglétét, amihez a bérlőnek ismételten be kell csatolnia a jövedelmi igazolásait is. Amennyiben a szociális bérlakás feltételei esetében továbbra is fennállnak, s nincs sem bérleti díj, sem közmű tartozása,  úgy a bérleti szerződése  meghosszabbítható.

A kiküldött felhívásra az érintett visszaküldte jövedelem igazolását, és nyilatkozatát, melyből megállapítást nyert, hogy a Rendelet 7. §. (3) bekezdés a) pontjánakmegfelel.

Kérelmező a lakásban válása után 2 kiskorú gyermekével lakik együtt, az egy főre eső keresete 46.666 Ft.

Rendezetlen lakbér és közüzemi tartozása nincs.

A jogosultsági feltételeket a 2020. február 14-én megtartott ülésen a Szociális Bizottság megvizsgálta és az 15/2020. (II.14.) SZEÜB határozata alapján az alábbi javaslatot teszi a Képviselő Testületnek a bérlő kijelölésre:

Szociális és Egészségügyi Bizottság javasolja Ibrány Város Képviselő Testületének, hogy fogadja el Vincze Csabáné Ibrány, Lehel u. 68/a. I/2. sz. alatti lakost az általa lakott szociális bérlakás bérlőjéül, mivel a szerződés hosszabbítási feltételeknek megfelel és további 2 évre, 2022. január 31-ig jelölje kiőt.

Javaslom, hogy aki a Szociális és Egészségügyi Bizottság javaslatával egyetért, szavazzon.

A Képviselő-testület a javaslatot 9 igen szavazattal elfogadta, és a következő határozatot hozta:

**D7**

**Ibrány Város Képviselő Testületének**

**30/2020. (II.17.) KT. sz.**

**h a t á r o z a t a**

**Az önkormányzati tulajdonú Ibrány, Lehel u. 68/a. I/2. sz. alatti szociális bérlakás lejárt határidejű lakásbérletének meghosszabbítása című napirendi ponthoz**

A K É P V I S E L Ő – T E S T Ü L E T

1. Szociális és Egészségügyi Bizottság 15/2020. (II.14.) SZEÜB számú határozatában közölt javaslatát **elfogadja** és ennek alapján:

**Vincze Csabáné** **Ibrány, Lehel u. 68/a. I/2**. sz. alatti lakost az általa lakott szociális bérlakás bérlőjéül, mivel a szerződés hosszabbítási feltételeknek megfelel és további 2 évre, **2022. január 31-ig jelöli ki** a14/2013. (VII.03.) önkormányzati rendeletének 4. §. (5) bekezdése alapján.

Megbízza Ibrány Város Polgármesterét az 1. pontban szereplő bérleti megállapodás megkötésére.

Határidő: 2020. február 29.

Felelős: Trencsényi Imre Polgármester

**15.)Napirendi pont**

**A polgármester 2020. évi szabadságolási ütemtervének jóváhagyása**

**Előadó: Trencsényi Imre polgármester**

Trencsényi Imre polgármester: A közszolgálati tisztviselőkről szóló 2011. évi CXCIX törvény (a továbbiakban: Kttv.) 2014. december 12-én hatályba lépett 225/A. §. (1) bekezdése alapján a főállású polgármester foglalkoztatási jogviszonya a képviselő-testület és a polgármester között választással létrejövő, sajátos közszolgálati jogviszony.

A polgármester elnököl a Képviselő-testület ülésein, aki felett a képviselő-testület gyakorolja a munkáltatói jogokat, amely jogkör részeként jogosult a polgármester munkaidő beosztásáról, szabadságának engedélyezéséről és annak rendjéről dönteni.

A Kttv. 225/C §. (1) bekezdése egyértelműen meghatározza a főállású polgármesterek alapszabadságának és pótszabadságának mértékét. A polgármester előterjesztésére a képviselő-testület február 28-ig jóváhagyja a polgármester adott évi szabadságának ütemezését.

Ezen kötelezettségnek eleget téve terjesztem be a Képviselő-testület elé a 2020. évi szabadságolási ütemtervemet.

 A Kttv. 225/C. § (4) bekezdése szerint a szabadságot az esedékesség évében, de legkésőbb a következő év március 31-ig kell igénybe venni vagy kiadni.

Tájékoztatom a Tisztelt Képviselő-testületet, hogy 2019. évről 3 nap ki nem vett szabadságom maradt.

Tájékoztatóm mellékletét képezi a jegyző nyilvántartása alapján készült 2020. évi szabadságom kivételének ütemterve, melyet kérem, hogy a Tisztelt Képviselő-testület a közszolgálati tisztviselőkről szóló 2011. évi CXCIX. törvényben foglalt hatáskörében eljárva az alábbiak szerint szíveskedjen jóváhagyni:

A Képviselő-testület a javaslatot 9 igen szavazattal elfogadta, és a következő határozatot hozta:

**Z1**

**IBRÁNY VÁROS KÉPVISELŐ TESTÜLETÉNEK**

**31/2020. (II.17.)KT. sz.**

**H a t á r o z a t a**

**A polgármester 2020. évi szabadságolási ütemtervének jóváhagyása**

**– című napirendi ponthoz**

A K É P V I S E L Ő – T E S T Ü L E T

1. **Trencsényi Imre** polgármester 2020. évi szabadságolási ütemtervéta közszolgálati tisztviselőkről szóló 2011. évi CXCIX. törvényben foglalt hatáskörében eljárva, – a határozat 1. mellékletében foglaltak szerint jóváhagyja.

**31/2020. (II.17.) KT.Határozat 1.melléklete**

**2020. évi szabadságolási ütemterv**

|  |
| --- |
| **Szabadságnapok száma** |
|  |
| 2019 évi fel nem használt szabadság 3 nap |
| 2020. évi szabadság mértéke 39 nap |

**2020. évi szabadságolási ütemterv**

|  |  |  |
| --- | --- | --- |
| január  |  | 0 |
| február |  | 0 |
| március | 4,5,6, | 3 |
| április | 6,7,8,9, | 4 |
| május |  | 0 |
| június | 8,9,10,11,12, | 5 |
| július  | 6,7,8,9,10,13,14,15,16,17, | 10 |
| augusztus | 10,11,12,13,14, | 5 |
| szeptember | 1,2,3,4, | 4 |
| október | 12,13,14,15,16, | 5 |
| november  |  | 0 |
|  |  |  |
| december  | 16,17,18,21,22,23, | 6 |

**E g y e b e k**

**Ruházati bolt előtti „Őzbak” szobor Vadászházhoz való áthelyezéséről döntés**

Dr. Szegedi Tibor alpolgármester: Közmeghallgatáson hangzott el, hogy a ruházati bolt előtt lévő „őzbak” szobor nem oda való. Megvan a szándék a művész, az önkormányzat, és a Vadásztársaság részéről is, hogy a Vadászház udvarára áthelyezzük a szobrot, , de mivel köztéri alkotásról van szó, úgy gondolom, szükség van Képviselő-testületi döntésre az áthelyezésről.

Trencsényi Imre polgármester: Így van. Javaslom a Képviselő-testületnek, hogy a Ruházati Bolt előtti parkban lévő „őzbak” szobrot, a Nimród 96 Vadásztársaság tulajdonában lévő, 4484 Ibrány, Toldi utcán található Vadászház udvarára helyezzük át.

A Képviselő-testület a javaslatot 9 igen szavazattal elfogadta, és a következő határozatot hozta:

**Z1**

**IBRÁNY VÁROS KÉPVISELŐ-TESTÜLETÉNEK**

**32/2020.(II.17.)KT.sz.**

**h a t á r o z a t a**

**Ruházati bolt előtti „Őzbak” szobor Vadászházhoz való áthelyezéséről döntés**

A K É P V I S E L Ő - T E S T Ü LE T

Az Ibrány 1591/1 hrsz.-ú ingatlanon elhelyezett, a Vadásztársaság alapításának emlékére készült emléktáblát és őzbak szobrot áthelyezi az Ibrány 036/26 hrsz.-ú ingatlanra a Vadászházhoz. Ennek kérdésében együttműködik a Nimród 96’ Vadásztársasággal

Felelős: Trencsényi Imre polgármester

Határidő: 2020. december 31.

**TOP-3.2.2.2-.15 pályázat műszaki tartalmával kapcsolatos döntés**

Trencsényi Imre polgármester: Köszöntöm vendégeinket, Somogyi Péter és Orosz Róbert urat.

Energetikai pályázattal kapcsolatban, a műszaki tartalomra vonatkozóan kellene egy döntést hoznunk, és azért hívtuk meg a szakértőinket, hogy segítsenek ebben a döntésben, illetve ismertessék a mozgásterünket ebben a vonatkozásban.

Somogyi Péter: Üdvözlök mindenkit. Az ENEREA megbízásából jöttünk, és az energetikai pályázattal, a TOP-3.2.2.2-es konstrukcióval kapcsolatban tartanánk egy tájékoztatást. A pályázat 132 millió forint az igényelt támogatási összeg, napelemes rendszer kiépítésének költségeire. 5 épület esetére vonatkozik. A pályázati felhívás nem tartalmazta, hogy csak háztartási méretű napelemes rendszereket lehet építeni, ami azt jelenti, hogy 50 kw-ig lehet kiépíteni.

Ami bennünket annyiban érint, hogy az egyik épület esetében 110 kw-os napelemes rendszer került volna kiépítésre, amelyet a Kincstár nem támogat, tulajdonképpen ezért szükséges volt a műszaki tartalom módosítása. Két lehetőségünk van, próbáltuk felmérni azokat az önkormányzati épületeket még, amelyek szóba jöhetnek, viszont ezt a napelemes rendszert nem fogjuk tudni teljes egészében kitölteni. Az egyik lehetőségünk az, hogy a 132 millió forint, amit elnyert a település mint támogatási összeg, vagy csökkentjük, és nagyságrendileg 70 millió forintra fog kijönni a támogatás, és csak napelemes rendszerben fognak települni, vagy, a másik lehetőség az, hogy a felmérések alapján esetlegesen hőszivattyút is telepítünk, viszont ebben az esetben a kincstárral jó néhány kört kell futni, egyrészt a változás bejelentéssel kapcsolatban, másodsorban azzal kapcsolatosan, hogy mivel nem ugyanazzal a hatásfokkal dolgozik a hőszivattyús rendszer, mint a napelem, ezért olyan mennyiségű megújuló energiát nem fogunk tudni előállítani, mint amit eredetileg terveztünk. A Kincstárnak van egy olyan tűréshatára, amely azt mondja, hogy a 75%.-ot el kell, hogy érjük, és akkor nincs belőle probléma, ez mostani számítások szerint nagyságrendileg 68-70% körül állunk. Ez azért fontos, mert nekünk úgy kell egy döntést hoznunk, hogy vagy vállaljuk azt, hogy belemegyünk ebbe, és hőszivattyú is kerül telepítésre, de ennek az a kockázata, hogy későbbiekben esetleg forrásmegvonás is történhet, tehát visszafizetési kötelezettségünk keletkezik, vagy a másik lehetőség, ami kisebb kockázattal jár, hogy csak napelemet telepítünk, ennek a hátránya viszont az, hogy forrásvesztés van, tehát az eredetileg 132 millió forint, amit megítéltek a településnek, ez csökken, nagyságrendileg 70 millió forintra.

Próbáltam röviden és tömören összefoglalni a problémát, ha bármi kérdés van, nyugodtan tegyék fel.

Trencsényi Imre polgármester: Nekünk van egy tapasztalatunk a Kincstárral kapcsolatban, hogy te úgy látod, hogy az indikátorok miatt magyarázkodásra szorulnánk?

Orosz Róbert: A TOP- 3.2.2.2 konstrukció darabszámot tekintve nem olyan sok, ami a Szabolcs-Szatmár-Bereg megyei Kincstár kezelésében van, továbbá maga az energetika is eléggé összetett, darabszámot tekintve sokkal több van a megyében. Az egésznek a menete még gyerekcipőben jár, holott már elég sok esettel találkozott a helyi Kincstár, illetve a maga Kincstár központ. A 3.2.2. konstrukcióban elég kevés feladatot delegált le a Kincstár központ a helyi kincstár felé, így emiatt is csúsznak a döntések. Ami újdonság számukra ebben az esetben, sok időt vesz igénybe az átfutása, és a támogatási szerződésben van egy határidő, amire be kell fejezni. . A Kincstár központban van összesen 2 úgynevezett jogcímfelelős, aki országosan összefogja ezeket a projekteket.

Trencsényi Imre polgármester: Tehát mivel a hőszivattyú forrásveszteséget jelent, akkor inkább azt vizsgáljuk meg, hogy hová lehet, mely intézményekre napelemet helyezni?

Dr. Szegedi Tibor Zsolt alpolgármester: A gyerekorvosi rendelő épületén, ami az önkormányzat tulajdona, azon mi van? Kollektor vagy napelem?

Kulcsár Béla alpolgármester: Már meglévő napelemet egy épületen lehet bővíteni?

Somogyi Péter : Ez attól is függ, hogy azon az épületen milyen konstrukcióból valósult meg a pályázat, illetve jelenleg mekkora napelemes rendszer működik? Vagy ha most is pl. egy 50kw-os rendszer van ott telepítve, akkor nem tudjuk tovább bővíteni.

Trencsényi Imre polgármester: Milyen intézményeket érinthetne még?

Somogyi Péter: Családsegítő épülete a Szabolcs utca 50 szám alatt, Járóbeteg szakellátó, Polgármesteri Hivatal, Sportcentrum, Gamesz épülete, Közösségi ház Óvoda utca, Református iskola és óvoda,

Haluska András képviselő-testületi tag: A konyha is elég nagy energia felhasználású, oda nem lehetne valamit betervezni?

Trencsényi Imre polgármester: Az épület nem a mi tulajdonunk, mert ott a KLIK számláz nekünk, mert olyan kérdés is felmerült, hogy az önkormányzat tulajdona például az épület, mint a Járási székhely, Rendőrség épülete, vagy az iskola, de nem mi üzemeltetjük. Azokra az épületekre is telepíthető napelem?

Somogyi Péter: A jelenlegi állapot szerint egy olyan 287 kw napelemre pályázatunk, ezzel szemben olyan 126 kw az, ami lekötöttünk, ezekkel az intézményekkel.

Szennai János GAMESZ-vezetője: Milyen rendszerű hőszivattyút terveztek be?

Somogyi Péter: Ebben a felhívásban csak a geotermikus mehetett.

Trencsényi Imre polgármester: Tehát a hőszivattyús megoldást elengedjük, azt vizsgáljuk meg, hogy mely intézmények épületére építhető még napelem?

Dr. Szegedi Tibor Zsolt alpolgármester: Önkormányzati intézményekről beszélünk. Tudunk e arról, hogy egy telepített napelem egységek milyen gyakoriságú, és költségigényű karbantartást igényelne? Ki fogja elvégezni?

Somogyi Péter: Nálunk a tapasztalat az, hogy aki szokta telepíteni a rendszereket, ők vállalnak éves karbantartást keretszerződés aláírásával, az inverterek pedig 8-10 évente szokták javítani. A napelemek meghibásodása gyakorlatilag nem lehetséges, de szerencsés egy keretszerződés, hogy évente átvizsgálják.

Trencsényi Imre polgármester: Tehát akkor addig eljutottunk, hogy a hőszivattyút, elengedjük. Azt vizsgáljuk akkor meg, hogy milyen intézmények jöhetnek még szóba, másrészt tudjuk, hogy önerő nem jöhet szóba, nekem továbbra is az a prioritás, hogy minél hamarabb valósuljon meg a beruházás kockázat nélkül. Vannak még itt olyan intézmények, amelyek szóba jöhetnek, ezeket meg fogjuk nézni, illetve lehet erre vonatkozóan is egy számítást végezni, hogy mennyi idő alatt térül meg a napelemmel való kiváltása a fűtésnek, de önerőt nem tudunk belerakni.

Mennyi időnk van ebben dönteni?

Somogyi Péter: A mérföldkövek jelenleg úgy vannak, hogy 2020. július hónapra van kitolva. Ez technikai jellegű, nem áll ennyi idő a rendelkezésünkre. Azért a legkésőbbi dátumot raktuk, hogy kellő időnk legyen arra felkészülni, hogy ezt el tudja dönteni a képviselő-testület. Én azt mondom, hogy maximum 1, vagy 2 hét áll rendelkezésre.

Trencsényi Imre polgármester: Ha a pályázati összeg lecsökken, akkor érint-e olyan költségeket, ami nekünk plusz költséget jelentene?

Somogyi Péter: Jelenleg egy költségvetési sorról tudok, ami az előkészítés költségsora. Abban az esetben, ha csak a teljes összeg bizonyos hányadát használjuk fel, akkor arra „ahányadrészre” vonatkozóan önerő keletkezik. De egyébként erre sincs konkrét állásfoglalás.

Trencsényi Imre polgármester: Javaslom a Képviselő-testületnek, hogy aki egyetért azzal, hogy a pályázati támogatás teljes egészében kerüljön felhasználásra a kiírás által biztosított megoldásokkal, - akár úgy is, hogy valamelyik intézményt villamos energia fűtésre állítsunk át,- s ha szükséges, mivel a kazánvásárlást nem támogatja a pályázat, ehhez a saját forrást biztosítjuk, az kérem kézfeltartással jelezze.

A Képviselő-testület a javaslatot 9 igen szavazattal elfogadta, és a következő határozatot hozta:

**Z1**

**IBRÁNY VÁROS KÉPVISELŐ TESTÜLETÉNEK**

**33/2020.(II.17.)KT.sz.**

**h a t á r o z a t a**

**TOP-3.2.2.2.15 pályázat műszaki tartalmával kapcsolatos döntés**

A K É P V I S E L Ő - T E S T Ü L E T

Támogatja, hogy a TOP-3.2.2.15 energetikai pályázat műszaki tartalom módosítása megtörténjen akként, hogy a pályázati támogatás maximálisan felhasználásra kerüljön. A műszaki tartalom módosítását támogatja Önkormányzati intézmény villamosenergia fűtésre átalakítására is, s az ehhez szükséges saját forrást szükség szerint biztosítja.

F e l h a t a l m a z z a a polgármestert, hogy a műszaki tartalom módosítás tekintetében az önkormányzat nevében nyilatkozzon, kötelezettséget vállaljon.

Felelős: Trencsényi Imre polgármester

Határidő: folyamatos, a Képviselő-testület utólagos tájékoztatásával

**Közérdekű bejelentések**

Haluska András képviselő-testületi tag: Szeretném megkérdezni, hogy szóltunk-e a Közút-nak, hogy a városban 3 helyre ki van téve az a figyelem-felhívó „szálkás” tábla, próbáljuk már meg lebetonozni. hogy a közlekedés akadálymentes legyen.

Van egy beszakadás a református óvoda előtt, ami naponta süllyed.

Kovács Ferenc tanácsnok: A körforgalomnál is kiborította a táblát a szél.

Dr. Szegedi Tibor alpolgármester: Nekem bejelentésem lenne, amit korábbi testületiülésünkön is említettem, az iskolakezdés-támogatási rendeletünk módosítása, hogy a nevelőszülőknél laki, de nem ibrányi lakcímmel rendelkező gyerekek is részesülhessenek a támogatásban.

Bakosiné Márton Mária jegyző: Az április vagy májusi rendes ülésünkre előkészítjük a rendelet-módosítás előterjesztését, más módosítás is lenne majd.

Dr. Szegedi Tibor Zsolt alpolgármester: A másik, ami a költségvetést érinti, beszéltünk róla már többször, gondolkodni kell a testületnek azon, hogy korábban is már felvázoltam a szakrendelőnek három szakfeladatából két szakfeladatot működtet a MEDI-AMB Kft, ebből az egyik a Védőnői Szolgálat, másik a Központi Orvosi Ügyelet. A Központi Orvosi Ügyelet tavalyi évben az önkormányzati kiegészítéssel is minimálisan, de veszteséges volt, ami ennél sokkal nagyobb problémánk, erre muszáj valami megoldást találnunk, hogy a Védőnői Szolgálat bérét tudjuk fedezni. Amennyiben ha csak és kizárólag a bért számoljuk, gyakorlatilag a lehívott pénz, amit mi erre a szakfeladatra kapunk, az meg az ibrányi védőnők bérét sem fedezi.

Trencsényi Imre polgármester: Az ügyeleti díjjal kapcsolatban érkezett ma az orvosoktól egy levél, amit a testület elé fogunk hozni.

Dr. Szegedi Tibor Zsolt alpolgármester: Az orvosok egy része amit aláírt, egy óradíj emelés, egységesen kérik a kiemelt óradíjat ami most csak az ünnepi időszakra vonatkozik, ami 3500 forint. Mivel ma kaptuk a levelet, nem nagyon tudunk kalkulálni, de biztos, hogy nagyon magas lesz a költsége. Fel kell majd tennünk a környező településeknek, akik részt vesznek a központi ügyeletben, hogy hajlandóak-e azon a hozzájáruláson emelni, amit jelenleg hozzátesznek a működéshez, mert ha nem, akkor nincs miből emelnünk.

Még egy tájékoztatásom lenne. Egy háromoldalú megállapodásra kötelezett minket a szakhatóság, a legutóbbi ellenőrzésünk kapcsán, ez az OMSZ, a Sürgősségi Betegellátó Központ, és az alapellátás ügyeletünk között kötendő megállapodás, amely arról szól, hogy a sürgősségi betegellátás keretén belül fogadjuk a betegeinket-, ez eddig is így volt-, az OMSZ részéről pedig, központi diszpécser szolgálatot működtet az ügyfélszolgálat, ami azt fogja jelenteni március 01-től, hogy központi telefonszám át lesz irányítva a mentőszolgálathoz, ott szakember veszi fel a telefont, ők eldöntik saját hatáskörben, hogy akár hármas konferencia beszélgetésben hívják a központi ügyeletet, vagy mentőt küld ki, vagy átadja a hívást az ügyeletes orvosnak, hogy ki kell mennie.

Úgy döntöttünk, hogy márciusban a most ismert ügyeleti mobil telefonszámot is meghagyjuk, hogy a betegeknek az átállást megkönnyítsük, utána már nem lesz elérhető közvetlenül a központi orvosi ügyelet a betegeknek. Ha ez a háromoldalú megállapodást megkötjük, az OEP-től megkapjuk a plusz finanszírozást, emelkedik az ügyeleti finanszírozás szorzója, de amennyivel emelkedik, annyival többet fizetünk az OMSZ-nak.

Jelezném még, hogy továbbra sincs megoldva egy Ibrány jelző tábla a nagyhalászi körforgalomnál, hogy azzal mi a helyzet?

Bakosiné Márton Mária jegyző: Engedélyeztetve van, csak a GAMESZ-nak ki kell raknia.

Tóth Balázsné képviselő-testületi tag: Lakossági bejelentés érkezett, hogy az Árpád úti óvodánál a járda nincs befejezve, és érdeklődnek, hogy mikor lesz befejezve?

Trencsényi Imre polgármester: Egyeztetünk a GAMESZ-al, Van elég sok vállalásunk az idén, nyilván előbb a pályázatok befejezése a feladat, aztán munkaerőtől függően tudjuk sorba venni a munkákat. De megvizsgáljuk.

Tábori Tibor tanácsnok: Két dolog lenne. Az egyik a Liliom utcán a Baromfi Coop, aki ott lakik, az nem nagyon örül neki, mivel kamionokkal szállítják a baromfikat, és az ott lakókat zavarja, mivel a kamionok gyorsan hajtanak. Az az út nem erre lett kitalálva.

A másik, az Ady Endre utca és Dobi utca között lévő kis összekötő úttal lenne gond, mivel az út két szélén ingatlan lakói az udvarukról kilógó növényzetet nem nyírják, ami lényegesen leszűkíti a közlekedést. Meg kellene nézni, mit tudunk ott tenni, mert így egymással szemben egy kerékpár és autó sem fér el.

Szabó P. Judit képviselő-testületi tag: Már ezt fölvetettem egyszer, II. világháborús emlékműre nem mindenki neve van felvésve, és ismét megkerestek ezügyben, mert saját hozzátartozó nevét nem találja az emlékművön, és ezt sérelmezi.

Bakosiné Márton Mária jegyző: Kifizeti a vésetés díját, és megcsináltatjuk. Közadakozásból készült a felvésetése korábban is.

Tábori Tibor tanácsnok: Nincs már hely az emlékművön.

Kovács Ferenc tanácsnok: Felajánlom, hogy én megcsináltatom, felvésetem, csak legyen névsor.

Trencsényi Imre polgármester: Tavaly volt 3-4 új név felvésve, de azóta én nem tudok róla, ide a hivatalba nem érkezett jelzés arról, hogy hiányzik a névsorból név.

Tábori Tibor tanácsnok: Én már elkészítettem 2018-ban. Körülbelül 20 név hiányzik róla.

Márkus Ferenc képviselő-testületi tag: A Lottózó előtt van egy megállni tilos tábla, azzal valamit kellene kezdeni.

Teráz László építésügyi iroda-vezető: Kezdeményezni kell a Magyar Közút Kht-nál.

Simonné Berencsi Aranka Kertváros képviseletében: Az iskoláztatási támogatást nem lehetne-e kibővíteni a bölcsődésekre?

Trencsényi Imre polgármester: A bölcsőde nem közoktatási, köznevelési intézmény, és a támogatás csak azokra vonatkozik.

Szabó P. Judit képviselő-testületi tag: A Hét Vezér szobor mellé, ha már lenne hely, - ha már Roma Holokauszt emlékmű van-, jó lenne egy Zsidó Holokauszt emlékművet felállítani.

Tábori Tibor tanácsnok: Kell egy emlékművet terveztetni, megtalálni a megfelelő helyet, megtalálni a lehető legrészletesebb névsort, ami több mint 200, de írásos nyoma ennek nincs, csak 20 névről tudunk. Én úgy gondolom, hogy ezt a tervet hagyjuk még egyelőre, el kell dönteni, hogy milyen évfordulóra hagyjuk meg?

Dóka Zoltán pénzügyi iroda-vezető: Nyírbogáton adtak át egy Holokauszt emlékművet, ami az illetékesek szerint is egy „tökéletes” emlékmű. Pénzügyi Bizottságon Kovács Ferencnek és Éles Andrásnak volt egy remek gondolata, hogy a Képviselő-testület hozza létre azt az eseti bizottságot, amelynek feladata a költségvetést elkészíteni. Elég bonyolult egy ilyen költségvetés elkészítése, de a költségvetési csoportvezető készített egy olyan táblázatot, amely egy laikus számára is átlátható.

Trencsényi Imre polgármester: Nem kell új bizottság ehhez, hanem egészüljön ki a Pénzügyi Bizottság ismét tárgyalja meg, az előzetes szakmai előkészítést követően.

Javasolnám, hogy az idei augusztus 20-i rendezvényen hagyjuk el a tűzijátékot.

Mivel több kérdés, hozzászólás nem érkezett, polgármester úr megköszönte a Képviselő-testület munkáját, és az ülést bezárta.

**K.m.f.**

**Trencsényi Imre Bakosiné Márton Mária**

**polgármester jegyző**

**Szabó P. Judit**

**képviselő-testületi tag**

**Márkus Ferenc**

**képviselő-testületi tag**